**Informatīvais ziņojums**

**„Par samazinātu darbaspēka nodokļu likmju piemērošanu sezonālajos darbos nodarbināto ienākumam”**

1. **Sezonas laukstrādnieku ienākuma nodokļa ieviešanas mērķis un noteiktie vērtēšanas kritēriji**

Lai risinātu augļkopības un dārzkopības nozarē īslaicīgajos sezonas darbos nodarbināto personu nodarbināšanas un darbaspēka nodokļu maksāšanas problēmas, 2014.gada 1.jūnijā stājās spēkā grozījumi likumā “Par iedzīvotāju ienākuma nodokli”, dodot iespēju augļkopības un dārzkopības nozares ražotājiem kā alternatīvu jau esošajiem darbaspēka nodokļiem piemērot sezonas laukstrādnieku ienākuma nodokļa režīmu.

Sezonas laukstrādnieku ienākuma nodokļa ieviešanas mērķis bija:

1. samazināt nelegālo nodarbinātības līmeni sezonas laukstrādnieku vidū;
2. samazināt darba devējiem (lauksaimniekiem) administratīvo slogu, kas saistīts ar lauksaimniecības nozarei raksturīgo nevienmērīgo sezonas darbinieku plūsmu.

Sezonas laukstrādnieku ienākums ir ienākums, ko sezonas laukstrādnieku ienākuma nodokļa maksātājs gūst taksācijas gada periodā no 1.aprīļa līdz 30.novembrim sezonas rakstura darbos augļkoku, ogulāju un dārzeņu sējā vai stādīšanā, sējumu un stādījumu kopšanā, ražas novākšanā, augļu, ogu un dārzeņu šķirošanā sezonas laukstrādnieku ienākuma izmaksātāja labā.[[1]](#footnote-1)

Sezonas laukstrādnieku ienākuma nodokļa maksātājs likuma “Par iedzīvotāju ienākuma nodokli” izpratnē ir maksātājs, kas nodarbināts lauksaimniecības sezonas darbos, ja taksācijas gada periodā no 1.aprīļa līdz 30.novembrim:

1) maksātājs tiek nodarbināts lauksaimniecības sezonas darbos ne vairāk kā 65 kalendāra dienas pie viena vai vairākiem sezonas laukstrādnieku ienākuma izmaksātājiem kopā;

2) maksātāja ienākums, kas gūts pie viena vai vairākiem sezonas laukstrādnieku ienākuma izmaksātājiem kopā, nepārsniedz 3000 *euro*;

3) maksātājam četru mēnešu periodā pirms lauksaimniecības sezonas darbu uzsākšanas sezonas laukstrādnieku ienākuma izmaksātāja labā nav ar šo pašu ienākumu izmaksātāju pastāvējušas darba tiesiskās attiecības vai nav bijis noslēgts uzņēmuma līgums[[2]](#footnote-2).

Sezonas laukstrādnieku ienākuma nodokļa likme ir 15 %, bet ne mazāka kā 0,70 *euro* katrā nodarbinātības dienā[[3]](#footnote-3).

Saskaņā ar Ministru kabineta 2013.gada 28.maija sēdes protokola Nr.32 71.§ “Informatīvais ziņojums “Par samazinātu darbaspēka nodokļu likmju piemērošanu sezonālajos darbos nodarbināto ienākumam”” (turpmāk – Informatīvais ziņojums) 9.punktu Finanšu ministrijai sadarbībā ar Labklājības ministriju un Zemkopības ministriju uzdots izvērtēt sezonas laukstrādnieku ienākuma nodokļa piemērošanu regulējošo normu praktiskās īstenošanas gaitu un sasniegtos rezultātus attiecībā uz nereģistrētās nodarbinātības izmaiņu tendenci augļkopības un dārzkopības nozarē un sezonas laukstrādnieku ienākuma nodokļa režīma efektivitāti, tostarp attiecībā uz valsts sociālās apdrošināšanas iemaksām un sociālās apdrošināšanas pakalpojumu pieejamību īslaicīgajos sezonas darbos nodarbinātajām personām, un līdz 2018.gada 1.februārim iesniegt Ministru kabinetā attiecīgu informatīvo ziņojumu.

Savukārt saskaņā ar Ministru kabineta 2013.gada 13.augusta sēdes protokola Nr.44 158. § “Likumprojekts “Grozījumi likumā “Par iedzīvotāju ienākuma nodokli”” (turpmāk – MK protokollēmums) 6.punktu Finanšu ministrijai sadarbībā ar Labklājības ministriju un Zemkopības ministriju uzdots izpildīt Ministru kabineta 2013.gada 28.maija sēdes protokola Nr.32 71.§ 9.punktā doto uzdevumu. Sezonas laukstrādnieku ienākuma nodokļa ieviešanas rezultāti periodā līdz 2017.gadam jāvērtē, ievērojot šādus kritērijus:

1. sezonas laukstrādnieku ienākuma nodokļa ieņēmumi budžetā trīs gadu laikā ir sasnieguši vismaz 370 000 *euro*;
2. sezonas laukstrādnieku ienākuma nodokļa maksātāju skaits triju gadu laikā ir sasniedzis 7700;
3. sezonas laukstrādnieku ienākuma izmaksātāji ievēro šā likuma 11.12 panta otrās daļas 3.punkta nosacījumu, un netiek konstatēta algotā darbā gūtā ienākuma transformācija par sezonas laukstrādnieku ienākumu;
4. ir pieaudzis sezonas laukstrādnieku ienākuma izmaksātāju skaits;
5. ir pieaudzis to sezonas laukstrādnieku ienākuma nodokļa maksātāju skaits, kuri kļuvuši par sociāli apdrošinātām personām (likuma ”Par valsts sociālo apdrošināšanu” izpratnē);
6. ir pieaudzis sezonas laukstrādnieku ienākums, no kura tiek veiktas valsts sociālās apdrošināšanas obligātās iemaksas vecuma pensijai;
7. ir pieaudzis to sezonas laukstrādnieku ienākuma nodokļa maksātāju skaits, kuri brīvprātīgi pievienojušies vecuma pensijas apdrošināšanai;
8. ir pieaudzis aprēķināto vecuma pensiju apmērs.

Savukārt saskaņā ar MK protokollēmuma 7.punktā noteikto, ja šī protokollēmuma 6.punktā noteiktie kritēriji ir sasniegti, Finanšu ministrijai sadarbībā ar Labklājības ministriju un Zemkopības ministriju ir atkārtoti jāizvērtē sezonas laukstrādnieku ienākuma nodokļa režīma efektivitāte un līdz 2021.gada 1.februārim jāiesniedz Ministru kabinetā informatīvais ziņojums, otrajā vērtēšanas periodā nosakot trīskāršu pieaugumu attiecībā uz šī protokollēmuma 6.punkta 1.un 2.kritēriju salīdzinājumā ar pirmo vērtēšanas periodu.

1. **Sezonas laukstrādnieku ienākuma nodokļa režīma ieviešanas rezultātu izvērtējums**

2012.gadā Zemkopības ministrija, pamatojoties uz Lauku atbalsta dienesta (turpmāk – LAD) sniegto informāciju par 2011.gadā deklarētajiem platību apjomiem augļkopības un dārzkopības nozarē un pamatojoties uz ekspertu pieņēmumiem, par nepieciešamo nodarbināto skaitu, kā arī nepieciešamo darba laika patēriņu augļkopības un dārzkopības ražas uzturēšanas un novākšanas darbos, bija apzinājusi situāciju par nodarbinātības apmēriem augļkopības un dārzkopības nozarē, kā arī veica aprēķinus par nodokļu ieņēmumiem valsts budžetā.

Zemkopības ministrija saskaņā ar veiktajiem aprēķiniem norādīja, ka ik gadu augļkopības un dārzkopības nozarē ir jānodarbina gandrīz 39 tūkst. sezonas darbinieku, tādējādi nodokļu ieņēmumiem valsts budžetā 2011.gadā bija jābūt apmēram 2 618 tūkst. *euro*. Savukārt saskaņā ar Valsts ieņēmumu dienesta (turpmāk – VID) sniegto informāciju 2011.gadā no 400 uzņēmējiem – augļu, ogu un dārzeņu audzētājiem – tikai 32 uzņēmēji nodarbināja 232 sezonas darbiniekus un no darba ņēmēju ienākumiem ir aprēķinājuši valsts sociālās apdrošināšanas obligātās iemaksas (kopā darba devēja (24,09 %) un darba ņēmēja (11 %) daļa) 20 943,76 *euro* apmērā, un ir ieturējuši iedzīvotāju ienākuma nodokli 9 240,29 *euro* apmērā, kopumā sastādīja vien 30 tūkst. *euro*. Tādējādi tika secināts, ka šajā nozarē ir ļoti augsts ēnu ekonomikas līmenis un 2011.gadā par sezonas darbiniekiem ir veikta neliela nodokļa nomaksa, kopumā veidojot valsts budžetam zaudējumus 2 588 tūkst. *euro* apmērā. Lai veicinātu nereģistrētās nodarbinātības mazināšanos, Zemkopības ministrija ierosināja sezonas darbiniekiem noteikt samazinātu darbaspēka nodokļa likmi.[[4]](#footnote-4)

2014.gada 1.jūnijā stājās spēkā grozījumi likumā “Par iedzīvotāju ienākuma nodokli”, kas paredz iespēju augļkopības un dārzkopības nozares ražotājiem kā alternatīvu jau esošajiem darbaspēka nodokļiem piemērot sezonas laukstrādnieku ienākuma nodokļa režīmu.

Savukārt MK protokollēmumā tika noteikti sezonas laukstrādnieku ienākuma nodokļa vērtēšanas rezultatīvie rādītāji, jeb kritēriji, kas tiks apskatīti un izanalizēti šajā informatīvajā ziņojumā.

Jānorāda, ka, lai gan kritēriji tika noteikti, institūcijām sadarbojoties ar nevalstisko sektoru, tomēr rezultātu apspriešanas sākuma procesā konstatēts, ka dažādu institūciju un nevalstiskā sektora izpratne par atsevišķu kritēriju apmēru sākotnēji bijusi atšķirīga.

* 1. **Sezonas laukstrādnieku ienākuma nodokļa maksātāju skaita un ienākuma izmaksātāju skaita izmaiņas kritēriju izpilde**

Analizējot noteikto kritēriju – nodarbināto skaita, ienākuma izmaksātāju skaita, sezonas laukstrādnieku ienākuma nodokļa ieņēmumu apmēra u.c. - izpildi, jāņem vērā, ka lauksaimniecība ir specifiska nozare, kur augļu, ogu un dārzeņu ražošana, tāpat kā pārējo augkopības produktu ražošana, ir atkarīga no klimatiskajiem apstākļiem un ar to saistītajiem riska faktoriem. Zemkopības ministrija norāda, ka pavasara salnas, ziemas sali, lietavas, sausuma periodi un citi laikapstākļi var novest pat pie pilnīgas ražas zaudēšanas (sīkāku informāciju par situāciju Latvijā skatīt zemāk). Papildus tam augļkopības un dārzkopības produktu ražošanu ietekmē arī tādi faktori kā, piemēram, pasaules un Eiropas tirgus cenu un pieprasījuma svārstības un dažādas augu slimības.

|  |
| --- |
| ***Apstākļi, kas Zemkopības ministrijas skatījumā kavēja sezonas laukstrādnieku ienākuma nodokļa režīma izvirzīto kritēriju sasniegšanu***  *Atbilstoši Zemkopības ministrijas sniegtajai informācijai ne 2015.gada, ne 2016.gada laikapstākļi augļkopības un dārzkopības ražotājus nav lutinājuši. Piemēram, 2015.gadā gan maijā, gan jūnijā karstuma periodi mijās ar aukstuma periodiem un Latvijā gaisa temperatūra noslīdēja līdz 0–+3oC, un vietām bija novērojamas salnas. 2015.gadā gan maijā, gan jūnijā vidējā gaisa temperatūra bija zemāka par normu. Pēc VSIA „Latvijas Vides, ģeoloģijas un meteoroloģijas centrs" datiem, 2014./2015. gada ziema bija silta, bet pēdējo reizi tik silta ziema bija 2007./2008.gadā. Augļu koku un ogulāju ražību ietekmēja nelabvēlīgie laikapstākļi ziedēšanas periodā. 2015.gada maijā vidējā gaisa temperatūru bija 10,2 C °, kas ir 0,6 C ° zemāk par normu. 2015. gada maijs bija 33. aukstākais maija mēnesis, kāds jebkad novērots. Tā, piemēram, 2015.gadā salīdzinājumā ar 2014.gadu par 14,7 % samazinājās augļkoku un ogu vidējā ražība, bet kopraža samazinājās par 8,8 %.*  *Zemkopības ministrija informēja, ka 2016.gads nav bijis pateicīgs upeņu un melleņu audzēšanai. Salīdzinājumā ar 2015. gadu upeņu raža 2016.gadā visām šķirnēm bija ievērojami mazāka. Tas izskaidrojams ar nelabvēlīgiem meteoroloģiskiem apstākļiem upeņu ziedēšanas laikā – sausumu un aukstu gaisa temperatūru, kas pasliktināja apputeksnēšanos un izraisīja ogu aizmetņu nobiršanu.*  *2016.gada ziema un agrais pavasaris nebija labvēlīgs arī krūmmelleņu pārziemošanai, tāpēc krūmmelleņu ziedpumpuri nobrieda un ziedēja līdz pat divām nedēļām vēlāk, nekā parasti, turklāt arī sala bojājumu dēļ raža bija ļoti maza.*  *Tomēr vissmagākais augļkopjiem un dārzkopjiem ir bijis 2017.gads, kad bija viens no aukstākajiem pavasariem Latvijas meteoroloģisko novērojumu vēsturē. Četrus mēnešus – aprīlī, maijā, jūnijā un jūlijā – Latvijā gaisa temperatūra bija zem normas. Minimālā gaisa temperatūra aprīļa 2.dekādē sasniedza pat – 8,7 oC. Kopumā aprīlī 18 diennaktis pārspēti minimālās gaisa temperatūras rekordi, maijā – 25 diennaktis, bet jūnijā – piecas diennaktis.*  *Savukārt no 2017.gada augusta sākās lietavas. Pēc 2017.gada 23. un 24.augusta intensīvajām lietavām tika novērots nebijis nokrišņu daudzums. Stiprs lietus skāra visu Latgali, lielu daļu Sēlijas un Vidzemes austrumu novadus. Saskaņā ar Ministru kabineta 2017.gada 29.augusta sēdē (prot. Nr.42 1.§) apstiprinātā rīkojuma Nr.455 “Par ārkārtējās situācijas izsludināšanu” 1.punktu laikā no 2017.gada 29.augusta līdz 2017.gada 30.novembrim izsludināta ārkārtējā situācija spēcīgo lietavu un to radīto seku skarto administratīvo teritoriju 29 novados.*  *Stipras lietusgāzes turpinājās arī septembrī un oktobrī, aptverot jau visu Latvijas teritoriju. Krīzes vadības padomes 2017.gada 14.novembra ārkārtas sēdes protokola Nr.4 1.§ 3.punktā ir atzīts, ka valsts nozīmīgā teritorijas daļā rudens lietavu un plūdu izraisītās sekas lauksaimniecībā ir uzskatāmas par valsts mēroga dabas katastrofu.*  *Nepieredzēti intensīvās lietavas izraisīja plūdus, tāpēc lielās platībās tika iznīcināti lauksaimniecības augu kultūru sējumi. 2017.gada nelabvēlīgie laikapstākļi ir samazinājuši šī gada dārzeņu ražu. Turklāt tai augļkopības un dārzkopības produkcijai, kas ir novākta, ir zemāka kvalitāte. Tā kā 2017.gadā raža augļkopības un dārzkopības nozarēs nebija tik laba un pat krietni sliktākas nekā citus gadus, arī sezonas laukstrādnieku nostrādāto stundu skaits dienā bija mazāks nekā citus gadus.*  *Ņemot vērā situāciju, kādā 2017.gadā atrodas augļkopības un dārzkopības ražotāji, atlīdzība, kāda tika maksāta sezonas laukstrādniekiem, bija mazāka nekā citus gadus. Tādējādi tas ir ietekmējis arī nodokļa nomaksu. Tā kā 2017.gada laikapstākļi bija ļoti netipiski, tie ir atstājuši negatīvu ietekmi arī uz sezonas laukstrādnieku nodarbināšanu augļkopības un dārzkopības darbos, kā arī sasniedzamo kritēriju izpildes rezultātiem.* |

Pēc Zemkopības ministrijas sniegtās informācijas, laika periodā no 2015.gada 1.aprīļa līdz 2017.gada 1 novembrim, pamatojoties uz LAD sniegto informāciju, ar katru gadu palielinās sezonas laukstrādnieku (darba ņēmēju) skaits (1.attēls).

Laikā no 2014.gada ir novērojama ne vien sezonas laukstrādnieku ienākuma nodokļa maksātāju skaita palielināšanās, bet arī sezonas laukstrādnieku ienākuma izmaksātāju skaita pieaugums (1.attēls).

Lai arī laika periodā no 2015.gada līdz 2017.gadam nav ievērojami pieaudzis sezonas laukstrādnieku ienākuma nodokļa izmaksātāju skaits, tomēr tam ir tendence palielināties. Savukārt laika periodā no 2014.gada līdz 2017.gadam sezonas laukstrādnieku ienākuma izmaksātāju skaits ir pieaudzis par 86 %.

Salīdzinot sezonas laukstrādnieku skaitu 2015. un 2017.gadā, 2017.gadā tas ir pieaudzis par 82 sezonas laukstrādniekiem jeb 3 % vairāk nekā 2015.gadā. Savukārt salīdzinot sezonas laukstrādnieku skaitu 2014. un 2017.gadā, 2017.gadā tas ir pieaudzis par 959 sezonas laukstrādniekiem jeb 53 % (1.attēls).

1.attēls. Sezonas laukstrādnieku ienākuma izmaksātāju un sezonas laukstrādnieku ienākuma nodokļa maksātāju skaita dinamika 2014.–2017.gadā

*Datu avots: LAD*

2017.gadā sezonas laukstrādnieku ienākuma izmaksātāju skaits ir pieaudzis par 10% salīdzinājumā ar to skaitu 2016.gadā (1.attēls).

Šādu pašu kāpuma tendenci atspoguļo arī VID sniegtā informācija (2.attēls)[[5]](#footnote-5). Jāpiebilst, ka kopējais darba devēju skaits augļkopības un dārzkopības nozarē no 423 darba devējiem 2013.gadā ir palielinājies līdz 598 darba devējiem 2017.gadā. Kopumā darba devēju skaits no 2013.gada līdz 2017.gada 31.oktobrim ir pieaudzis gandrīz par 41 % (2.attēls).

2.attēls. Darba devēju skaita pārmaiņas augļkopības un dārzkopības nozarē no 2013. gada līdz 2017.gada 31.oktobrim

*Datu avots: VID*

Turklāt palielinās ne tikai to darba devēju skaits, kuri nodarbina sezonas laukstrādniekus, bet arī to darba devēju skaits, kuri nodarbina algotu darbaspēku augļkopības un dārzkopības nozarē, tam piemērojot vispārējo darbaspēka nodokļa režīmu. Laikā no 2015.gada līdz 2016.gadam to darba devēju skaits, kas nenodarbina sezonas laukstrādnieku ienākuma nodokļa maksātājus, ir pieaudzis aptuveni par 4 %.

Pēc VID sniegtās informācijas, līdz 2017.gada 31.oktobrim no visiem nodokļa maksātājiem, kas nodarbojas ar augļkopību un dārzkopību, tikai 24 % ir snieguši ziņas VID par darba ņēmējiem. Tādējādi rodas jautājums par šādas situācijas cēloņiem, uz kuru nevar rast atbildi bez padziļinātas izpētes. Iespējams, ka sezonas darbos tiek nodarbināti ģimenes locekļi, iespējams, ka augsta ēnu ekonomika. Iespējams, ka arī liela daļa augļkopības un dārzkopības nozares uzņēmēju joprojām nezina par sezonas laukstrādnieku ienākuma nodokļa režīmu.

2016. un 2017.gadā kā sezonas laukstrādnieku ienākuma nodokļa maksātāji tiek nodarbināts vairāk nekā 2700 personu. 2017.gada rādītāji varētu būt labāki, jo 2017.gadā tika nodarbināti 2763 sezonas laukstrādnieki – tikai par 1 % vairāk nekā 2016.gadā (1.attēls). Tomēr dati liecina, ka 2017.gadā sezonas laukstrādnieku skaita pieaugums praktiski nav vērojams.

Tomēr, analizējot sezonas laukstrādnieku skaita pieauguma tendences, jāņem vērā, ka viena no būtiskākajām problēmām, ar ko saskaras augļu, ogu un dārzeņu ražotāji, ir darbaspēka trūkums. Ar katru gadu kļūst arvien grūtāk piesaistīt strādniekus sezonas darbos, jo laukos ir samazinājies strādājošo skaits. Potenciālie strādnieki vai nu jau ir atraduši pastāvīgu algotu darbu, vai arī nevēlas strādāt. Arī paši augļkopības un dārzkopības nozares uzņēmēji norāda, ka sezonas darbiem sējas, stādīšanas un ražas novākšanas periodā iespējams piesaistīt galvenokārt tikai personas, kuras nestrādā algotu pamatdarbu un kuru attieksme pret darba pienākumiem un darba disciplīnu visbiežāk nav konsekventa. Turklāt darbaspēka trūkums ir novērojams visā lauksaimniecībā. Ar katru gadu samazinās lauksaimniecībā nodarbināto skaits. Tā, piemēram, laikā no 2015. līdz 2016.gadam lauksaimniecībā nodarbināto skaits ir samazinājies par 3,5 % (3.attēls), bet laikā no 2013. līdz 2016.gadam nodarbināto skaits pilna laika vienībās lauksaimniecībā ir samazinājies par 9,4 % jeb 7,8 tūkst. cilvēku.

3.attēls. Lauksaimniecībā nodarbināto personu skaits un to īpatsvars no visiem nodarbinātajiem valstī 2014.–2016.gadā

*Datu avots: CSP un Agroresursu un ekonomikas institūts*

Tomēr, lai gan lauksaimniecībā kopumā darbaspēka apjoms samazinās, augļkopības un dārzkopības nozarē darbinieku skaits palielinās. VID sniegtā informācija liecina, ka augļkopības un dārzkopības nozarē palielinās gan sezonas laukstrādnieku ienākuma nodokļa maksātāju skaits, gan tādu darba ņēmēju skaits, kuri tiek nodarbināti, tiem piemērojot vispārējo darbaspēka nodokļa režīmu (4.attēls).

4.attēls. Augļkopības un dārzkopības nozarē nodarbināto personu skaita pārmaiņas no 2013. gada līdz 2017.gada 31.oktobrim

*Datu avots: VID*

Laikā no 2015. līdz 2016.gadam kopējais darba ņēmēju skaits augļkopības un dārzkopības nozarē ir pieaudzis gandrīz par 7 %. Turklāt laikā no 2014. līdz 2015.gadam to darba ņēmēju skaits, kuri tiek algoti, piemērojot vispārējo darbaspēka nodokļa režīmu, nedaudz samazinājās – vien par nepilniem 4 %, savukārt laikā no 2015.gada līdz 2016.gadam šo darba ņēmēju skaits ir palielinājies par 227 jeb gandrīz 8 %.

Kā jau iepriekš tika norādīts, 2011.gadā no 400 uzņēmējiem – augļu, ogu un dārzeņu audzētājiem – tikai 32 uzņēmēji nodarbināja 232 sezonas darbiniekus.[[6]](#footnote-6) Savukārt pēc LAD sniegtās informācijas, 2017.gadā 166 sezonas laukstrādnieku ienākuma nodokļa izmaksātāji nodarbināja 2 763 sezonas laukstrādniekus (1.attēls). Laika periodā no 2013. līdz 2017.gadam augļkopības un dārzkopības nozarē nodarbināto personu skaits ir pieaudzis par 84 % (4.attēls). Tādējādi var uzskatīt, ka sezonas laukstrādnieku ienākuma nodokļa režīma ieviešana ir sekmējusi ēnu ekonomikas mazināšanos nozarē.

*Rezumējot iepriekš minēto, var uzskatīt, ka ir samazināts nelegālās nodarbinātības līmenis sezonas laukstrādnieku vidū un viens no galvenajiem sezonas laukstrādnieku ienākuma nodokļa ieviešanas mērķiem ir daļēji sasniegts. Izvērtējot 2014.-2017.gadam izvirzīto rezultatīvo rādītāju jeb kritēriju izpildi, ieviešot sezonas laukstrādnieku ienākuma nodokli, var secināt, ka:*

*1) salīdzinot 2017.gadā reģistrēto sezonas laukstrādnieku ienākuma nodokļa maksātāju skaitu (2700 sezonas laukstrādnieki) un 2017.gadā plānoto sezonas laukstrādnieku ienākuma nodokļa maksātāju skaitu (7700 sezonas laukstrādnieki) - 2017.gadā plānotais sezonas laukstrādnieku ienākuma nodokļa apmērs ir izpildīts aptuveni par 35%. Negatīvu ietekmi uz iespēju sasniegt izvirzīto kritēriju radījusi gan vispārējā situācija lauksaimniecībā nodarbināto darba tirgū, gan augļkopības un dārzkopības kā nozares specifika, t.sk., atkarība no laika apstākļiem u.tml. Tādējādi MK protokollēmuma 6.punkta 2.kritērijs ir daļēji izpildīts.*

*2) tā kā sezonas laukstrādnieku ienākumu izmaksātāju skaitam ir tendence palielināties un salīdzinājumā ar 2013.gadu nodarbināto skaits augļkopības un dārzkopības nozarē ir pieaudzis (84 %), uzskatāms, ka MK protokollēmuma 6.punkta 4.kritērijs ir izpildīts.*

*Ņemot vērā sezonas laukstrādnieku ienākuma nodokļa režīma rezultātus un nelegālās nodarbinātības līmeņa samazināšanos, Zemkopības ministrija rosina atviegloto nodokļa režīmu paplašināt un dot iespēju to piemērot arī pārējās lauksaimniecības nozarēs. Savukārt Finanšu ministrija uzskata, ka, lai izskatītu iespēju ieviest atvieglotu nodokļa režīmu citām lauksaimniecības nozarēm, MK protokollēmuma 6.punktā norādītie kritēriji ir jāvērtē kopsakarā un tos nevar vērtēt atrauti vienu no otra.*

*Lai arī ir pieaudzis darba devēju skaits, kas nodarbina sezonas laukstrādniekus, un sezonas laukstrādnieku ienākuma nodokļa maksātāju skaits salīdzinājumā ar 2011.gadu, un šiem rādītājiem ir tendence palielināties, Finanšu ministrija uzskata, ka nav pamata ieviest atvieglotu ienākuma nodokļa maksāšanas režīmu citās nozarēs, jo visi MK protokollēmuma 6.punktā norādītie kritēriji nav izpildīti. Tādējādi Zemkopības ministrijas priekšlikums paplašināt atviegloto nodokļa režīmu pārējās lauksaimniecības nozarēs nav atbalstāms.*

* 1. **Sezonas laukstrādnieku ienākuma nodokļa maksātāju nostrādāto dienu skaits, ienākumu apmērs un sezonas laukstrādnieku ienākuma nodokļa apmēra pieaugums**

**Sezonas laukstrādnieku ienākuma nodokļa maksātāju ienākumu pieaugums**

Analizējot datus par laika periodu no 2014.gada līdz 2017.gadam, vērojama tendence, ka sezonas laukstrādnieku ienākumu apmērs, gan arī vidējais ienākums uz vienu sezonas laukstrādnieku ik gadu palielinās (5.attēls).

5.attēls. Sezonas laukstrādnieku ienākuma nodokļa maksātāju ienākuma pieauguma dinamika, *euro*

*Datu avots: LAD*

Sezonas laukstrādnieku ienākumu kopējais apmērs no 2015.gada līdz 2017.gadam ir palielinājies vairāk nekā 1,5 reizi, savukārt no 2014.gada līdz 2017.gadam sezonas laukstrādnieku kopējais ienākumu apmērs ir palielinājies vairāk nekā 3,5 reizes (5.attēls). Sezonas laukstrādnieku ienākuma kopējais apmērs no 2016.gada līdz 2017.gadam ir palielinājies par 216 tūkst. *euro* jeb 31 % (5.attēls).

Laikā no 2014.gada ik gadu ir palielinājies arī vidējais ienākums uz vienu sezonas laukstrādnieku. 2014.gadā tas bija vien 143 *euro*, savukārt 2017.gadā vidējais ienākums uz vienu sezonas laukstrādnieku ir palielinājies vairāk nekā 2 reizes sasniedzot 334 *euro* (5.attēls).

Salīdzinājumam var norādīt, ka 2014.gadā mēneša vidējā darba samaksa valstī bija 765 *euro*, 2015.gadā tā pieauga par 6,8 %, sasniedzot 818 *euro* mēnesī, savukārt 2016.gadā salīdzinājumā ar 2015.gadu tā pieauga par 5 %, sasniedzot 859 *euro* mēnesī[[7]](#footnote-7). Salīdzinot sezonas laukstrādnieku ienākumu ar vidējo darba samaksu valstī, var secināt, ka sezonas laukstrādnieku ienākums ir ļoti zems.

Analizējot datus par sezonas laukstrādnieku ienākumiem, redzams, ka ik gadu samazinās arī to sezonas laukstrādnieku skaits, kuri gūst mazākus sezonas laukstrādnieku ienākumus (6.attēls). Piemēram, 2017.gadā tikai 126 sezonas laukstrādnieku ienākuma nodokļa maksātājiem ienākums bija aprēķināts līdz 5 *euro* – gandrīz uz pusi mazāk nekā 2014.gadā, kad 217 sezonas laukstrādniekiem ienākuma apmērs tika aprēķināts līdz 5 *euro*.

Pozitīvi vērtējams arī tas, ka palielinās sezonas laukstrādnieku skaits, kas saņem sezonas laukstrādnieku ienākumu no 2001 līdz 3000 *euro* nodarbināšanas periodā. Piemēram, 2015.gadā tikai trīs sezonas laukstrādnieki saņēma sezonas laukstrādnieku ienākumu no 2001 līdz 3000 *euro* nodarbināšanas periodā, savukārt 2017.gadā 33 sezonas laukstrādnieki saņēma sezonas laukstrādnieku ienākumu no 2001 līdz 3000 *euro* nodarbināšanas periodā.

6.attēls. Sezonas laukstrādnieku ienākuma nodokļa maksātāju skaits sadalījumā pēc to ienākumu apmēra 2014.–2017.gada nodarbināšanas periodā

*Datu avots: LAD*

Ik gadu palielinās to sezonas laukstrādnieku ienākuma nodokļa maksātāju skaits, kas saņem ienākumu virs 300 *euro* gadā (7.attēls).

7.attēls. Sezonas laukstrādnieku sadalījums % atkarībā no nopelnīto ienākumu lieluma 2014.–2017.gadā

*Datu avots: LAD*

2014.gadā tikai 249 sezonas laukstrādniekiem jeb 14 % no visiem sezonas laukstrādnieku ienākuma nodokļa maksātājiem ienākumi pārsniedza 300 *euro* (7.attēls). 2015.gadā 22 % sezonas laukstrādnieku saņēma ienākumu līdz 300 *euro* gadā un 2016.gadā 28 % sezonas laukstrādnieku saņēma ienākumu līdz 300 *euro* gadā. Savukārt jau 2017.gadā 970 sezonas laukstrādnieku ienākuma nodokļa maksātājiem jeb 35 % no visiem nodarbinātajiem sezonas laukstrādniekiem ienākumi nodarbināšanas periodā pārsniedza 300 *euro*.

Jāpiebilst, ka 2017.gadā 582 jeb piektajai daļai sezonas laukstrādnieku ienākuma apmērs bija lielāks par 1 000 *euro*. *Tādējādi Zemkopības ministrija uzskata, ka ir nepieciešams pārskatīt likuma “Par iedzīvotāju ienākuma nodokli” 11.12 panta otrās daļas 2.punkta nosacījumu un sezonas laukstrādnieku ienākuma nodokļa maksātāja ienākumu, kas gūts pie viena vai vairākiem sezonas laukstrādnieku ienākuma izmaksātājiem kopā, palielināt no 3 000 līdz vismaz 5 000 euro.*

*Lai arī samazinās sezonas laukstrādnieku skaits, kas saņem sezonas laukstrādnieku ienākumu līdz 300 euro gadā, 2017.gadā lielākā daļa jeb 65 % sezonas laukstrādnieku ienākums nepārsniedz 300 euro. Savukārt analizējot sezonas laukstrādnieku ienākuma nodokļa maksātāju skaitu sadalījumā pēc to ienākumu apmēra (6.attēls), var secināt, ka ir ļoti maz sezonas laukstrādnieku ienākuma nodokļa maksātāju, kuri nodarbināšanas periodā saņem ienākumu no 2001 līdz 3000 euro. Līdz ar to Finanšu ministrija uzskata, ka nav pamata atbalstīt Zemkopības ministrijas priekšlikumu palielināt sezonas laukstrādnieka maksimālo ienākuma apmēru no 3000 līdz 5000 euro.*

**Sezonas laukstrādnieku ienākuma nodokļa maksātāju ienākumu analīze sadalījumā pa vecuma grupām**

Vērtējot sezonas laukstrādnieku ienākuma nodokļa režīma efektivitāti, tika analizēts arī sezonas laukstrādnieku nopelnītais ienākums dienā un vidējās nostrādātās dienas sadalījumā par vecumu grupām 2017.gadā (8.attēls).

8.attēls. Sezonas laukstrādnieku nopelnītais ienākums dienā un vidējās nostrādātās dienas sadalījumā par vecumu grupām 2017.gadā

*Datu avots: LAD*

Analizējot sezonas laukstrādnieku vidējo ienākumu dienā sadalījumā par vecumu grupām, jāatzīmē, ka vislielāko vidējo ienākumu dienā nopelna sezonas laukstrādnieku ienākuma nodokļa maksātāji vecuma grupās no 16 līdz 35 gadiem – aptuveni 21 *euro*. Savukārt vismazāko ienākumu dienā nopelna sezonas laukstrādnieku ienākuma nodokļa maksātāji vecuma grupā līdz 15 gadiem – aptuveni 16 *euro* (8.attēls).

Analizējot sezonas laukstrādnieku ienākuma saņēmējus vecuma grupās, 2017.gadā visvairāk nodarbināti sezonas laukstrādnieku ienākuma nodokļa maksātāji vecuma grupā no 16 līdz 25.gadiem, t.i., 555 sezonas laukstrādnieki. Savukārt 2017.gadā vismazāk nodarbināti sezonas laukstrādnieku ienākuma saņēmēji vecuma grupā no 66 un vairāk gadiem. Tādējādi var secināt, ka sezonas laukstrādnieku ienākuma nodokļa režīmu galvenokārt izmanto jaunieši, lai gūtu papildu ienākumus.

Analizējot nostrādāto dienu skaitu sezonā, visvairāk dienas sezonā nostrādā sezonas laukstrādnieku ienākuma nodokļa maksātāji vecuma grupā no 46 – 55 gadiem un vecuma grupā no 66 un vairāk gadiem – 18 dienas. Savukārt vismazāk dienas sezonā nostrādā sezonas laukstrādnieku ienākuma nodokļa maksātāji vecuma grupā līdz 15 gadiem – 9 dienas.

**Sezonas laukstrādnieku ienākuma nodokļa maksātāju sadalījums pēc nostrādāto dienu skaita un darba sezonalitāte**

Izvērtējot sezonas laukstrādnieku ienākuma nodokļa efektivitāti, tika analizēts sezonas laukstrādnieku sadalījums pēc nostrādāto dienu skaita (9.attēls).

9.attēls. Sezonas laukstrādnieku sadalījums pēc nostrādāto dienu skaita 2014.–2017.gada nodarbināšanas periodā

*Datu avots: LAD*

Laika periodā no 2014.gada līdz 2017.gadam visvairāk sezonas laukstrādnieku ienākuma nodokļa maksātāju nodarbināšanas periodā ir nodarbināti līdz 5 dienām. Tāpat salīdzinoši liels skaits sezonas laukstrādnieku ienākuma nodokļa maksātāju ir nodarbināti līdz 20 dienām nodarbināšanas periodā. Taču salīdzinot sezonas laukstrādnieku ienākuma nodokļa maksātāju skaitu, kuri ir nodarbināti līdz 20 dienām un virs 20 dienām, var secināt, ka salīdzinoši maz sezonas laukstrādnieku ienākuma nodokļa maksātāju ir nodarbināti vairāk par 20 dienām nodarbināšanas periodā. Jāatzīmē, ka palielinās arī to sezonas laukstrādnieku skaits, kas nostrādā no 61 līdz 65 dienām nodarbināšanas periodā, piemēram, 2015.gadā 68 sezonas laukstrādnieki nodarbināšanas periodā nostrādāja no 61 līdz 65 dienām, savukārt 2017.gadā 91 sezonas laukstrādnieks nodarbināšanas periodā nostrādāja no 61 līdz 65 dienām.

10.attēls. Sezonas laukstrādnieku sadalījums % atkarībā no to nodarbināšanas ilguma

*Datu avots: LAD*

Pozitīvi vērtējama ir stabili augšupejošā tendence to sezonas laukstrādnieku vidū, kas saimniecībā tiek nodarbināti ilgāk par 21 dienu. Piemēram, 2017.gadā bija 774 sezonas laukstrādnieki, kas sezonas laukstrādnieku nodarbināšanas periodā no kārtējā gada 1.aprīļa līdz 31.novembrim tika nodarbināti vairāk nekā 21 dienu, kopumā no visiem sezonā nodarbinātajiem veidojot 28 %. Tas ir par 6 procentpunktiem vairāk nekā 2016.gadā, kad šādu laukstrādnieku skaits bija 604 (10.attēls). Tomēr 2017.gadā 72 % sezonas laukstrādnieku ienākuma nodokļa maksātāju nodarbināšanas ilgums joprojām bija līdz 20 dienām. Šāds nodarbināšanas periods ir salīdzinoši īss.

Ar katru gadu samazinās to sezonas laukstrādnieku skaits, kuri saimniecībās nostrādā īsāku periodu, bet palielinās to sezonas laukstrādnieku skaits, kuri saimniecībās nostrādā ilgāku periodu. Jāpiebilst, ka 2017.gadā to sezonas laukstrādnieku skaits, kas saimniecībā nostrādāja līdz divdesmit dienām, bija 1 989, un no tiem 977 sezonas laukstrādnieki nostrādājuši ne vairāk kā piecas dienas (10.attēls).

Analizējot sezonas laukstrādnieku ienākuma nodokļa režīmu, tika analizēts sezonas laukstrādnieku ienākuma izmaksātāju un sezonas laukstrādnieku ienākuma nodokļa maksātāju skaits 2017.gadā sadalījumā pa mēnešiem (11.attēls).

11.attēls. Sezonas laukstrādnieku ienākuma izmaksātāju un sezonas laukstrādnieku ienākuma nodokļa maksātāju skaits 2017.gadā sadalījumā pa mēnešiem

*Datu avots: LAD*

Pēc LAD sniegtās informācijas, lielākā darba devēju aktivitāte sezonas laukstrādnieku ienākuma nodokļa maksātāju piesaistīšanā 2017.gadā novērota vasaras mēnešos un septembrī. Visvairāk personas tiek nodarbinātas tieši jūnijā, jūlijā, augustā un septembrī. Savukārt vismazāk personas tiek nodarbinātas aprīlī un novembrī (11.attēls).

*Zemkopības ministrija norāda, ka sezonas laukstrādnieku ienākuma nodokļa maksātāju ienākumu, kā arī vidējo ienākumu kāpums ir izskaidrojams arī ar to, ka ik gadu palielinās to sezonas laukstrādnieku skaits, kuri saimniecībās nostrādā ilgāku periodu (10.attēls). Tādēļ Zemkopības ministrija rosina mainīt likuma “Par iedzīvotāju ienākuma nodokli” 11.12 panta otrās daļas 1.punktā noteikto kritēriju, nosakot, ka sezonas laukstrādnieku ienākuma nodokļa maksātājs var tikt nodarbināts lauksaimniecības sezonas darbos ne vairāk kā 90 kalendāra dienas (līdzšinējo 65 dienu vietā) pie viena vai vairākiem sezonas laukstrādnieku ienākuma izmaksātājiem kopā. Tāpat Zemkopības ministrija rosina pagarināt likuma “Par iedzīvotāju ienākuma nodokli” 11.12 panta otrajā daļā noteikto periodu, kurā sezonas laukstrādnieku ienākuma nodokļa maksātājs var tik nodarbināts sezonālajos darbos, nosakot to no 1.marta līdz 30.novembrim.*

*Ņemot vērā to, ka ievērojami lielākajai daļai sezonas laukstrādnieku ienākuma nodokļa maksātāju nodarbināšanas ilgums ir līdz 20 dienām, kā arī to, ka visvairāk personas tiek nodarbinātas tieši vasaras mēnešos un septembrī, Finanšu ministrija uzskata, ka nav pamata mainīt likumā “Par iedzīvotāju ienākuma nodokli” noteiktos kritērijus, palielināt dienu skaitu, kad sezonas darbos nodarbinātā ienākumam var piemērot sezonas laukstrādnieku ienākuma nodokli no 65 līdz 90 dienām un pagarināt nodarbināšanas periodu no 1.marta līdz 30.novembrim.*

**Sezonas laukstrādnieku ienākuma nodokļa ieņēmumu apmērs**

Tā kā sezonas laukstrādnieku ienākuma nodokļa maksātāju ienākumi palielinās, ik gadu palielinās arī aprēķinātais sezonas laukstrādnieku ienākuma nodokļa apmērs un nomaksātais sezonas laukstrādnieku ienākuma nodoklis vidēji uz vienu sezonas laukstrādnieku (12.attēls).

12.attēls. Aprēķinātā sezonas laukstrādnieku ienākuma nodokļa apmērs un nomaksātais sezonas laukstrādnieku ienākuma nodoklis vidēji uz vienu sezonas laukstrādnieku, *euro*

*Datu avots: VID*

Analizējot sezonas laukstrādnieku ienākuma nodokļa ieņēmumus periodā no 2014.gada līdz 2017.gadam, var vērot būtisku ieņēmumu kāpumu no aptuveni 40 tūkst. *euro* 2014.gadā līdz aptuveni 131 tūkst. *euro* 2017.gadā (tas ir pieaudzis 3,2 reizes). Savukārt, analizējot nomaksāto sezonas laukstrādnieku ienākuma nodokļa apmēru vidēji uz vienu sezonas laukstrādnieku periodā no 2014.gada līdz 2017.gadam, 2017.gadā tas ir pieaudzis par 26 *euro* jeb pieaudzis 2,1 reizi (12.attēls).

Papildus jānorāda, ka palielinās ne tikai sezonas laukstrādnieku ienākuma nodokļa maksātājiem aprēķinātais sezonas laukstrādnieku ienākuma nodokļa apmērs, bet arī aprēķinātais darbaspēka nodokļa apmērs tiem algota darba ņēmējiem, kuriem tiek piemērots vispārējais darbaspēka nodokļa režīms (13.attēls).

Kā jau iepriekš tika norādīts, 2014.gadā mēneša vidējā darba samaksa valstī bija 765 *euro*, 2015.gadā tā pieauga par 6,8 %, sasniedzot 818 *euro* mēnesī, savukārt 2016.gadā salīdzinājumā ar 2015.gadu tā pieauga par 5 %, sasniedzot 859 *euro* mēnesī[[8]](#footnote-8).

Tādējādi var secināt, ka sezonas laukstrādnieku ienākuma nodokļa režīms pozitīvi ir ietekmējis augļkopības un dārzkopības nozari, jo, samazinoties ēnu ekonomikas līmenim sezonas laukstrādnieku vidū, paralēli visā augļkopības un dārzkopības nozarē samazinās ēnu ekonomikas līmenis.

13.attēls. Aprēķinātie darbaspēka nodokļi augļkopības un dārzkopības nozarē nodarbinātajiem vispārējā nodokļu režīmā un nomaksātie darbaspēka nodokļi vidēji uz vienu darba ņēmēju gadā, *euro*

*Datu avots: VID*

Aprēķinātie darbaspēka nodokļi augļkopības un dārzkopības nozarē nodarbinātajiem vispārējā nodokļu režīmā kopā 2016.gadā[[9]](#footnote-9) salīdzinājumā ar 2013.gadu pieauguši par aptuveni 50%. Savukārt nomaksātie darbaspēka nodokļi vidēji uz vienu darba ņēmēju 2016.gadā[[10]](#footnote-10) salīdzinājumā ar 2013.gadu pieauguši par aptuveni 52%.

*Lai gan 2017.gadā aprēķinātais sezonas laukstrādnieku ienākuma nodokļa apmērs nav sasniedzis 2017.gadam plānotos sezonas laukstrādnieku ienākuma nodokļa ieņēmumus budžetā – 370 000 euro (2017.gadā plānotais sezonas laukstrādnieku ienākuma nodokļa apmērs ir izpildīts aptuveni par 35%), tomēr pozitīvi vērtējams:*

1. *sezonas laukstrādnieku ienākuma nodokļa ieņēmumu apmēra pieaugums (tas 2017.gadā salīdzinājumā ar 2014.gadu ir pieaudzis 3,2 reizes),*
2. *kā arī sezonas laukstrādnieku ienākuma nodokļa netieša ietekme uz lauksaimniecībā nodarbinātajiem, kas darbaspēka nodokļus maksā vispārējā nodokļu režīmā).*

*Tādējādi var uzskatīt, ka MK protokollēmuma 6.punkta 1.kritērijs ir daļēji izpildīts.*

* 1. **Algotā darba ienākumu transformācijas par sezonas laukstrādnieku ienākumu novēršana**

Likums “Par iedzīvotāju ienākuma nodokli” paredz, ka sezonas laukstrādnieku ienākuma nodokļa maksātājs četru mēnešu periodā pirms lauksaimniecības sezonas darbu uzsākšanas sezonas laukstrādnieku ienākuma izmaksātāja labā nav ar šo pašu ienākumu izmaksātāju pastāvējušas darba tiesiskās attiecības vai nav bijis noslēgts uzņēmuma līgums[[11]](#footnote-11). Tāpat minētais likums paredz, ka iedzīvotāju ienākuma nodokļa maksātājs, kas pie viena un tā paša ienākumu izmaksātāja saņem gan sezonas laukstrādnieku ienākumu, gan citu ienākumu no uzņēmumu līguma vai darba līguma izpildes, iedzīvotāju ienākuma nodokli maksā vispārējā kārtībā[[12]](#footnote-12).

Minētās likuma normas vērstas uz to, lai novērstu nodokļu plānošanu, transformējot algota darba ienākumu par sezonas laukstrādnieku ienākumu, un attiecīgi darbaspēka nodokļu mākslīgu samazināšanu.

Izvērtējot informāciju par sezonas laukstrādnieku nodarbināšanu pie tā paša ienākumu izmaksātāja, sākotnējie dati liecina, ka bijuši gadījumi, ka sezonas laukstrādnieki vienlaikus bijuši nodarbināti arī pie tā paša darba devēja kā darba ņēmēji vispārējā nodokļu maksāšanas kārtībā, kā arī konstatēti gadījumi, ka sezonas laukstrādnieki bijuši nodarbināti pie tā paša darba devēja periodā no decembra līdz martam kā darba ņēmēji, kas darbaspēka nodokļus maksā vispārējā nodokļu maksāšanas kārtībā (1.tabula).

1.tabula

**Informācija par sezonas laukstrādnieku nodarbinātību kā darba ņēmējam, kas maksā darbaspēka nodokļus vispārējā kārtībā, pie tā paša ienākumu izmaksātāja 2015.-2017.gadā**

|  |  |  |  |  |  |
| --- | --- | --- | --- | --- | --- |
| **Periods** | **Darba ņēmēju skaits, kuri kaut vienu reizi ir uzrādīti vismaz vienā pārskatā** | **t.sk.** | | | |
| **darba ņēmēji, kas kaut vienā mēnesī nodarbināti pie cita vispārējā nodokļu maksāšanas režīmā strādājoša darba devēja tajā pašā mēnesī, par kuru iesniegts pārskats** | **darba ņēmēji, kas kaut vienā mēnesī nodarbināti pie tā paša vispārējā nodokļu maksāšanas režīmā strādājoša darba devēja tajā pašā mēnesī** | **darba ņēmēji, kas kaut vienā mēnesī nodarbināti pie cita vispārējā nodokļu maksāšanas režīmā strādājoša darba devēja citos periodos (janvāris - marts, decembris)** | **darba ņēmēji, kas kaut vienā mēnesī nodarbinātie pie tā paša vispārējā nodokļu maksāšanas režīmā strādājoša darba devēja citā periodā (janvāris - marts, decembris)** |
| **2015.gads** | 2 571 | 923 | 33 | 812 | 50 |
| **2016.gads** | 2 717 | 1 020 | 24 | 874 | 45 |
| **2017.gada 8 mēneši** | 2 487 | 721 | 23 | 574 | 25 |

*Datu avots: VID informācija*

Tomēr šādu gadījumu skaits, ņemot vērā vispārējo sezonas laukstrādnieku skaitu, ir salīdzinoši neliels (23-50), turklāt iegūtos skaitliskos datus nebūtu pareizi interpretēt kā normatīvo aktu pārkāpumu un ienākumu transformēšanu bez padziļinātas pārbaudes konkrētā situācijā.

Jāņem vērā, ka likumā “Par iedzīvotāju ienākuma nodokli” noteiktie četri mēneši ir vērtējami kā četri mēneši pirms nodarbināšanas sezonas lauku darbos, kas ne vienmēr ir sākot no 1.aprīļa. Tādējādi ir jāvērtē, no kura datuma persona ir zaudējusi darba tiesiskās attiecības un par kādu periodu persona tiek uzrādīta ziņojumā par sezonas laukstrādnieku ienākuma nodokļa maksātāju darba ienākumiem, iedzīvotāju ienākuma nodokli un valsts sociālās apdrošināšanas obligātajām iemaksām. Tāpat likums “Par iedzīvotāju ienākuma nodokli” neizslēdz iespēju vispirms būt nodarbinātam sezonas laukstrādnieka ienākuma nodokļa maksātāja statusā, bet pēc tam – tā paša mēneša laikā – pārtraukt šīs attiecības un uzsākt darbu pie tā paša darba devēja jau kā darba ņēmējam, kas darbaspēka nodokļus maksā vispārējā kārtībā.

Saskaņā ar likumu “Par iedzīvotāju ienākuma nodokli” lauksaimniecības sezonas darbu veikšanas dienā sezonas laukstrādnieku ienākuma izmaksātājs pirms attiecīgo darbu uzsākšanas pārbauda sezonas laukstrādnieka atbilstību likumā noteiktajiem kritērijiem un reģistrē sezonas laukstrādnieku LAD informācijas sistēmā[[13]](#footnote-13). Tādējādi, secināms, ka likumdevējs noteicis pienākumu pašam laukstrādnieku ienākuma izmaksātājam pārbaudīt laukstrādnieka atbilstību.

LAD informācijas sistēmā ievadīto un apstrādāto personas datu informācijas sistēmas pārzinis ir LAD[[14]](#footnote-14).

Ņemot vērā, ka lauksaimniecības sezonas darbos nodarbināto personu datu uzturētājs ir LAD un likumdevējs nav noteicis tiesības veikt precizējumus iesniegtajā informācijā par sezonas laukstrādnieka ienākuma nodokļa maksātāja ienākumiem un aprēķināto sezonas laukstrādnieku ienākuma nodokli, VID, piemērojot “Konsultē vispirms” principu, konstatētajos normatīvo aktu normu pārkāpumu gadījumos sezonas laukstrādnieku ienākuma izmaksātājiem nosūtīs informatīvu vēstuli par korektu likuma “Par iedzīvotāju ienākuma nodokli” 11.12 panta piemērošanas kārtību.

Papildus, lai nodrošinātu kontroli attiecībā uz likuma “Par iedzīvotāju ienākuma nodokli” normu, kas paredz aizliegumu nodarbināt sezonas laukstrādnieku, ja šai personai četru mēnešu periodā pirms lauksaimniecības sezonas darbu uzsākšanas pastāvējušas darba tiesiskās attiecības vai bijis noslēgts uzņēmumu līgums (likuma “Par iedzīvotāju ienākuma nodokli” 11.12 panta otrās daļas 3.punktā noteiktais), plānots rosināt iestrādāt LAD informācijas sistēmā brīdinājumu, lai lauksaimniekam tiktu nosūtīts informatīvs paziņojums par likuma “Par iedzīvotāju ienākuma nodokli” 11.12 panta otrās daļas 3. punktā noteiktā kritērija neatbilstību.

*Ņemot vērā, ka nav konstatēta būtiska algota darba ienākuma transformācija par sezonas laukstrādnieku ienākumu, lai tādējādi samazinātu darbaspēka nodokļus, MK protokollēmuma 6.punkta 3.kritērijs uzskatāms par daļēji izpildītu.*

* 1. **Sezonas laukstrādnieku ienākuma nodokļa maksātāju sociālā nodrošinājuma izvērtējums**

Saskaņā ar likumu “Par iedzīvotāju ienākuma nodokli”[[15]](#footnote-15), ja ienākumu kopsumma, ko sezonas laukstrādnieku ienākuma nodokļa maksātājs kalendārajā mēnesī ieguvis no viena vai vairākiem sezonas laukstrādnieku ienākuma izmaksātājiem kopā, pārsniedz 70 *euro*, sezonas laukstrādnieku ienākuma izmaksātājs sezonas laukstrādnieku ienākuma nodokli ieskaita valsts budžetā šādā sadalījumā:

1. 90 % – valsts sociālās apdrošināšanas obligāto iemaksu kontā (sezonas laukstrādnieks pakļauts pensiju apdrošināšanai);
2. 10 % – iedzīvotāju ienākuma nodokļa sadales kontā.

Tā kā palielinās arī to sezonas laukstrādnieku ienākuma nodokļa maksātāju skaits, kuri gūst ienākumus virs 300 *euro* gadā, un vidējais sezonas laukstrādnieku ienākuma nodokļa apmērs ir virs 10,5 *euro*, kas atbilst sezonas laukstrādnieku ienākuma nodoklim no minimālā sezonas laukstrādnieka ienākuma – 70 *euro*, no kura nodoklis 90 % apmērā tiek ieskaitīts valsts sociālās apdrošināšanas obligāto iemaksu kontā, ik gadu palielinās to sezonas laukstrādnieku ienākuma nodokļa maksātāju skaits, kuri kļūst par sociāli apdrošinātām personām.

Tomēr, izvērtējot sezonas laukstrādnieku ienākuma nodokļa režīmu, svarīgi ir izvērtēt, vai palielinās arī sezonas laukstrādnieku ienākuma nodokļa maksātāju sociālais nodrošinājums un kā sezonas laukstrādnieku ienākums ietekmē valsts sociālās apdrošināšanas obligāto iemaksu apmēru vecuma pensijai.

2.tabula

**Sezonas laukstrādnieku sociālā apdrošināšana**

|  |  |  |  |  |
| --- | --- | --- | --- | --- |
| **Gads** | **Sociāli apdrošināto sezonas laikstrādnieku skaits vidēji mēnesī** | **Vidējā apdrošināšanas iemaksu alga (*euro*), vidēji mēnesī** | **Sociāli apdrošināto sezonas laikstrādnieku skaits periodā** | **Vidēji viena sociāli apdrošinātā sezonas laukstrādnieka gadā nostrādāto dienu skaits** |
| **2014.gads** | 165 | 101,15 | 594 | 20,56 |
| **2015.gads** | 263 | 115,51 | 1198 | 20,87 |
| **2016.gads** | 333 | 121,67 | 1385 | 20,42 |
| **2017.gada 10 mēneši** | 421 | 114,21 | 1446 | 22,38 |

*Datu avots: Labklājības ministrija*

Kā liecina 2.tabulas dati, ar katru gadu pieaug sociāli apdrošināto sezonas laukstrādnieku skaits. 2017.gadā salīdzinājumā ar 2014.gadu mēnesī sociāli apdrošināto laukstrādnieku skaits vidēji mēnesī ir palielinājies aptuveni divas reizes.

Sociāli apdrošināto sezonas laukstrādnieku sadalījums pēc vecuma 2017.gadā:

* līdz 25 gadiem (ieskaitot) – 405 personas;
* no 26 – 62 gadiem (ieskaitot) – 944 personas;
* no 63 gadiem un vecāki – 97 personas.

2017.gadā no 1446 sociāli apdrošinātajiem sezonas laukstrādniekiem, 251 personai paralēli bija darba ņēmēja statuss, savukārt 1195 sociāli apdrošinātajiem sezonas laukstrādniekiem paralēlu darba attiecību nebija, t.i., 1195 personai sociālo nodrošinājumu veidoja tikai sezonas laukstrādnieku ienākums.

*Tādējādi, ņemot vērā minēto, MK protokollēmuma 6.punkta 5.kritērijs ir izpildīts.*

*Savukārt, lai arī ir pieaudzis sezonas laukstrādnieku ienākums, no kura tiek veiktas valsts sociālās apdrošināšanas iemaksas, tomēr dati liecina, ka sezonas laukstrādnieku ienākuma palielinājums, kāds tas ir novērojams šobrīd, negarantēs iespēju sezonas laukstrādniekiem, kas saņem tikai sezonas laukstrādnieku ienākumu, saņemt vecuma pensiju. Tādējādi pēc būtības MK protokollēmuma 6.punkta 6.kritērijs ir daļēji izpildīts.*

Kā liecina 2.tabulas dati, arī valsts sociālās apdrošināšanas obligāto iemaksu algai ir tendence palielināties. Tomēr uzkrātais pensijas kapitāls no tik maza objekta ir neliels. Piemēram, ja 2016.gadā persona ir nodarbināta 65 dienas ar vidējo iemaksu objektu, tad pensijas kapitāls ir 52,73 *euro* (20 % no 121,67 x 2 + 121,67 : 30 x 5), no kuriem 15,82 *euro* ir fondēto pensiju kapitāls, ja persona ir fondēto pensiju shēmas dalībnieks. Personai 64 gadu vecumā, kurai jau ir piešķirta vecuma pensija, pārrēķinot vecuma pensiju par no laukstrādnieku ienākuma veikto pensijas kapitālu, pensijas pieaugums ir 0,25 *euro* (52,73 *euro* : 17,58 : 12).

**Tomēr 2.tabulā atspoguļotā informācija liecina, ka apdrošināto sezonas laukstrādnieku valsts sociālās apdrošināšanas obligāto iemaksu objekts ir 14% no vidējās darba samaksas valstī vai 33% no valstī noteiktās minimālās mēneša darba algas.** Tas nozīmē, ka, ja personai sociālās apdrošināšanas obligāto iemaksu objekts veidosies tikai no sezonas laukstrādnieku ienākuma nodokļa, tad šīs valsts sociālās apdrošināšanas obligātās iemaksas nav pietiekamas, lai nodrošinātu uzkrājumu minimālās vecuma pensijas apmēram. Tomēr, ņemot vērā likumā “Par iedzīvotāju ienākuma nodokli” noteikto laika ierobežojumu speciālā nodokļu režīma izmantošanai (kalendāra gadā 65 kalendāra dienas), pieņemam, ka persona, veicot tikai sezonas laukstrādnieku ienākuma nodokli, nesavāks nepieciešamo minimālo apdrošināšanas stāžu, kas dod tiesības uz vecuma pensiju. Iepriekš minētais periods visticamāk atstās ietekmi tikai uz personas apdrošināšanas stāžu.

*Tādējādi var secināt, ka sezonas laukstrādnieku gūtais ienākums neradīs tiem aprēķināto vecuma pensiju pieaugumu, MK protokollēmuma 6.punkta 8.kritērijs nav izpildīts.*

Jāatzīmē, ka visā laika periodā kopš sezonas laukstrādnieku ienākuma nodokļa ieviešanas, neviens sociāli apdrošinātais sezonas laukstrādnieks nav brīvprātīgi pievienojies pensiju apdrošināšanai.

*Tādējādi var secināt, ka MK protokollēmuma 6.punkta 7.kritērijs nav izpildīts.*

1. **Sezonas laukstrādnieku ienākuma nodokļa režīma ieviešanas rezultātu un noteikto kritēriju izpildes izvērtējuma kopsavilkums un secinājumi**

Izvērtējot MK protokollēmuma 6.punktā noteiktos kritērijus, var secināt, ka sezonas laukstrādnieku ienākuma nodokļa režīms laika periodā no 2015.gada līdz 2017.gadam nav bijis tik efektīvs, kā sākotnēji bija plānots, jo tikai divi no astoņiem kritērijiem ir izpildīti, savukārt četri kritēriji ir izpildīti daļēji, bet divi kritēriji nav izpildīti (3.tabula).

3.tabula

**Sezonas laukstrādnieku ienākuma nodokļa režīma**

**kritēriju izpildes izvērtējuma kopsavilkums**

|  |  |  |  |  |
| --- | --- | --- | --- | --- |
| Nr.p.k. | Kritērijs | Kritērija izpilde | | |
| Izpildīts | Daļēji izpildīts | Nav izpildīts |
| 1. | Sezonas laukstrādnieku ienākuma nodokļa ieņēmumi budžetā trīs gadu laikā ir sasnieguši vismaz 370 000 *euro* |  | X |  |
| 2. | Sezonas laukstrādnieku ienākuma nodokļa maksātāju skaits triju gadu laikā ir sasniedzis 7700 |  | X |  |
| 3. | Sezonas laukstrādnieku ienākuma izmaksātāji ievēro likuma “Par iedzīvotāju ienākuma nodokli” 11.12 panta otrās daļas 3.punkta nosacījumu, un netiek konstatēta algotā darbā gūtā ienākuma transformācija par sezonas laukstrādnieku ienākumu |  | X |  |
| 4. | Pieaudzis sezonas laukstrādnieku ienākuma izmaksātāju skaits | X |  |  |
| 5. | Pieaudzis to sezonas laukstrādnieku ienākuma nodokļa maksātāju skaits, kuri kļuvuši par sociāli apdrošinātām personām (likuma “Par valsts sociālo apdrošināšanu” izpratnē) | X |  |  |
| 6. | Pieaudzis sezonas laukstrādnieku ienākums, no kura tiek veiktas valsts sociālās apdrošināšanas obligātās iemaksas vecuma pensijai |  | X |  |
| 7. | Pieaudzis to sezonas laukstrādnieku ienākuma nodokļa maksātāju skaits, kuri brīvprātīgi pievienojušies vecuma pensijas apdrošināšanai |  |  | X |
| 8. | Pieaudzis aprēķināto vecuma pensiju apmērs |  |  | X |

Kritēriju izpildes rezultāti liecina, ka **izvirzītā mērķa – ēnu ekonomikas mazināšanā** – ir sasniegts progress.

2012.gadā Zemkopības ministrija, ierosinot sezonas darbiem noteikt samazinātu darbaspēka nodokli, norādīja, ka ik gadu augļkopības un dārzkopības nozarē ir jānodarbina gandrīz 39 tūkst. sezonas darbinieku, tādējādi nodokļu ieņēmumiem valsts budžetā 2011.gadā bija jābūt apmēram 2 618 tūkst. *euro*. Savukārt saskaņā ar VID sniegto informāciju 2011.gadā no 400 uzņēmējiem – augļu, ogu un dārzeņu audzētājiem – tikai 32 uzņēmēji nodarbināja 232 sezonas darbiniekus un no darba ņēmēju ienākumiem ir aprēķinājuši valsts sociālās apdrošināšanas obligātās iemaksas (kopā darba devēja (24,09 %) un darba ņēmēja (11 %) daļa) 20 943,76 *euro* apmērā, un ir ieturējuši iedzīvotāju ienākuma nodokli 9 240,29 *euro* apmērā, kopumā sastādīja vien 30 tūkst. *euro*. Tādējādi tika secināts, ka šajā nozarē ir ļoti augsts ēnu ekonomikas līmenis un 2011.gadā par sezonas darbiniekiem ir veikta neliela nodokļa nomaksa.[[16]](#footnote-16)

Savukārt 2017.gadā, kā jau norādīts iepriekš, augļkopības un dārzkopības nozarē 166 sezonas laukstrādnieku ienākuma izmaksātāji nodarbināja 2 763 sezonas laukstrādnieku ienākuma nodokļa maksātājus un aprēķinātais sezonas laukstrādnieku ienākuma nodoklis bija 139,9 tūkst. *euro*. Arī vispārējā nodokļu režīmā ir pieaudzis aprēķināto darbaspēka nodokļu apmērs, piemēram, 2016.gadā darba devēju aprēķinātie darbaspēka nodokļi bija 4,2 milj. *euro* un salīdzinājumā ar 2013.gadu tie ir pieauguši par 48%.[[17]](#footnote-17)

Ņemot vērā minēto, uzskatāms, ka ēnu ekonomikas līmenis augļkopības un dārzkopības nozarē samazinās, tomēr minētie rādītāji neliecina, ka ēnu ekonomika minētajās nozarēs ir pilnībā izskausta, tādējādi nepieciešams minēto nozari pastiprināti uzraudzīt un informēt par sezonas laukstrādnieku ienākuma nodokļa režīmu.

Var uzskatīt, ka sasniegts sezonas laukstrādnieku ienākuma nodokļa režīma ieviešanas **mērķis – samazināt darba devējiem (lauksaimniekiem) administratīvo slogu.**

Šajā informatīvajā ziņojumā norādītie dati nepārprotami atspoguļo augļkopības un dārzkopības nozarei raksturīgo specifisko, nevienmērīgo darbinieku plūsmu. Nodarbinot sezonas laukstrādniekus, kad tiem tiek piemērots vispārējais darbaspēka nodokļu režīms, līdzko darbinieks ir ieradies darbā, tas atbilstoši normatīvajiem aktiem ir jāreģistrē VID, iesniedzot ziņas par darba ņēmējiem. Turklāt saskaņā ar Darba likuma normām ar personu, kas tiek nodarbināta, tostarp sezonas rakstura darbos, bija jāslēdz darba līgums uz noteiktu laiku vai saskaņā ar Civillikumu uzņēmuma līgums. Šāda dokumentu noformēšana un kārtošana uzņēmējiem ievērojami palielināja administratīvo slogu, kas pašreiz ir būtiski mazinājies.

Arī paši nozares uzņēmēji ir atzinuši sezonas laukstrādnieku ienākuma nodokļa režīma izmantošanu un piemērošanu par salīdzinoši vienkāršu un viegli piemērojamu un LAD izstrādāto sezonas laukstrādnieku ienākuma nodokļa informācijas sistēmu – par viegli izmantojamu.

Vienlaikus Finanšu ministrija, ņemot vērā sasniegto un nozares potenciālu, uzskata, ka nav pamata atbalstīt šādus Zemkopības ministrijas izteiktos priekšlikumus:

1. izvērtēt iespējas atcelt rezultatīvo rādītāju izvērtēšanu nākamajos trīs gados vai arī pārskatīt nākamā perioda rezultatīvos rādītājus, tos samazinot uz pusi;
2. no 65 nostrādātām dienām līdz 90 dienām palielināt to dienu skaitu, kad sezonas darbos nodarbinātā ienākumiem var piemērot sezonas laukstrādnieku ienākuma nodokli;
3. pagarināt nodarbināšanas periodu, nosakot to no 1.marta līdz 30.novembrim;
4. palielināt atalgojuma kopsummu nodarbināšanas periodā no 3000 līdz 5000 *euro*;
5. paplašināt atvieglotā nodokļa režīma tvērumu un dot iespēju to piemērot arī pārējās lauksaimniecības jomās.

*Ņemot vērā, ka sezonas laukstrādnieku ienākuma nodokļa režīms ir ēnu ekonomiku mazinošs, kā arī samazina administratīvo slogu darba devējiem - lauksaimniekiem, sezonas laukstrādnieku ienākuma nodokļa maksāšanas režīms, neraugoties uz daļējo kritēriju izpildi, būtu jāsaglabā un atkārtoti jāvērtē 2021.gadā.*

Ievērojot sezonas laukstrādnieku ienākuma nodokļa efektivitātes izvērtēšanai sākotnēji noteiktos kritērijus un sasniegtos rezultātus, lauksaimnieku mazo aktivitāti šī nodokļa režīma izmantošanā, ko apliecina tikai daļējā noteikto kritēriju izpilde, darbaspēka trūkumu un lauksaimnieciskās ražošanas atkarību no mainīgajiem Latvijas laikapstākļiem, ir secināms, ka nākamā perioda kritēriju sasniegšana ir apdraudēta.

Līdz ar to, būtu jāpārskata sezonas laukstrādnieku ienākuma nodokļa režīma vērtēšanas kritēriji 2021.gadā, kas noteikti saskaņā ar MK protokollēmuma 7.punktu[[18]](#footnote-18).

Ņemot vērā līdzšinējos rezultātus, sezonas laukstrādnieku ienākuma nodokļa režīma vērtēšanas kritēriji būtu precizējami un nosakāmi šādi:

1. sezonas laukstrādnieku ienākuma nodokļa ieņēmumi budžetā 2020.gadā ir sasnieguši vismaz 370 000 *euro*;
2. sezonas laukstrādnieku ienākuma nodokļa maksātāju skaits 2020.gadā ir sasniedzis 7700.

Finanšu ministre D.Reizniece-Ozola

Matveja, 67095492

[Liva.Matveja@fm.gov.lv](mailto:Liva.Matveja@fm.gov.lv)

1. Likuma “Par iedzīvotāju ienākuma nodokli” 11.12 panta pirmā daļa. [↑](#footnote-ref-1)
2. Likuma “Par iedzīvotāju ienākuma nodokli” 11.12 panta otrā daļa. [↑](#footnote-ref-2)
3. Likuma “Par iedzīvotāju ienākuma nodokli” 15.panta divpadsmitā daļa. [↑](#footnote-ref-3)
4. Zemkopības ministrijas 2012.gada 12.jūlija vēstule Nr.9.2-2/2437/2012 [↑](#footnote-ref-4)
5. Salīdzinoši nelielas datu atšķirības LAD un VID sniegtajā informācijā ir saistītas ar to, ka dažos gadījumos sezonas laukstrādnieku ienākuma izmaksātāji gan LAD, gan VID informācijas sistēmā nav norādījuši vienādus datus, tomēr kopumā dati ir līdzīgi. [↑](#footnote-ref-5)
6. 2013.gada 28.maija sēdes protokola Nr.32 71.§ “Informatīvais ziņojums “Par samazinātu darbaspēka nodokļu likmju piemērošanu sezonālajos darbos nodarbināto ienākumam”” [↑](#footnote-ref-6)
7. Salīdzinājums tiek veikts līdz 2016.gadam, jo pilni dati par 2017.gadu informatīvā ziņojuma sagatavošanas laikā vēl nav pieejami. [↑](#footnote-ref-7)
8. Salīdzinājums tiek veikts līdz 2016.gadam, jo pilni dati par 2017.gadu informatīvā ziņojuma sagatavošanas laikā vēl nav pieejami. [↑](#footnote-ref-8)
9. Salīdzinājums tiek veikts par 2016.gadu, jo pilni dati par 2017.gadu informatīvā ziņojuma sagatavošanas laikā vēl nav pieejami. [↑](#footnote-ref-9)
10. Salīdzinājums tiek veikts par 2016.gadu, jo pilni dati par 2017.gadu informatīvā ziņojuma sagatavošanas laikā vēl nav pieejami. [↑](#footnote-ref-10)
11. Likuma “Par iedzīvotāju ienākuma nodokli” 11.12 panta otrās daļas 3.punkts. [↑](#footnote-ref-11)
12. Likuma “Par iedzīvotāju ienākuma nodokli” 11.12 panta 8.1 daļa. [↑](#footnote-ref-12)
13. Likuma “Par iedzīvotāju ienākuma nodokli” 11.12 panta piektā daļa [↑](#footnote-ref-13)
14. Likuma “Par iedzīvotāju ienākuma nodokli” 11.12 panta sestā daļa [↑](#footnote-ref-14)
15. Likuma “Par iedzīvotāju ienākuma nodokli” 26.panta astotās daļas 2.punkts [↑](#footnote-ref-15)
16. Zemkopības ministrijas 2012.gada 12.jūlija vēstule Nr.9.2-2/2437/2012 [↑](#footnote-ref-16)
17. Salīdzinājums tiek veikts par 2016.gadu, jo pilni dati par 2017.gadu informatīvā ziņojuma sagatavošanas laikā vēl nav pieejami. [↑](#footnote-ref-17)
18. Saskaņā ar MK protokollēmuma 7.punktu – atkārtoti izvērtējot sezonas laukstrādnieku ienākuma nodokļa efektivitāti, otrajā vērtēšanas periodā noteikt trīskāršu pieaugumu attiecībā uz MK protokollēmuma 6.punkta 1. un 2.kritēriju, salīdzinājumā ar pirmo vērtēšanas periodu (t.i., sezonas laukstrādnieku ienākuma nodokļa ieņēmumi budžetā trīs gadu laikā ir sasnieguši vismaz 1 110 000 *euro*, sezonas laukstrādnieku ienākuma nodokļa maksātāju skaits triju gadu laikā ir sasniedzis 23 100). [↑](#footnote-ref-18)